b'\n_START_ARTICLE_\nMartti Hellst\xc3\xa9n\n_START_PARAGRAPH_\nMartti Johannes Hellst\xc3\xa9n (12. lokakuuta 1896 Vanaja \xe2\x80\x93 19. toukokuuta 1967) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat maanviljelij\xc3\xa4 Evert Hellsten ja Matilda Lemberg. H\xc3\xa4nen ensimm\xc3\xa4inen vaimonsa oli Aino Kyllikki Honkam\xc3\xa4ki, jonka kuoltua vuonna 1953 Hellst\xc3\xa9n avioitui toisen kerran vuonna 1956 kampaaja Sirkka Ensi Elisabet Kettusen kanssa.\n_START_SECTION_\nOpinnot\n_START_PARAGRAPH_\nHellst\xc3\xa9n k\xc3\xa4vi kansakoulun ja suoritti yksityisoppilaana viidennen luokan Turun suomalaisessa lyseossa vuonna 1920. H\xc3\xa4n suoritti j\xc3\xa4\xc3\xa4k\xc3\xa4rialiupseereille j\xc3\xa4rjestetyn aktiiviupseerikurssin Kadettikoulussa vuonna 1921 ja Taistelukoulun kapteenikurssin vuonna 1931.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nT\xc3\xa4m\xc3\xa4 vanajalainen merimies liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 29. lokakuuta 1915. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nHellst\xc3\xa9n palveli sis\xc3\xa4llissodan j\xc3\xa4lkeen 4. j\xc3\xa4\xc3\xa4k\xc3\xa4rirykmentist\xc3\xa4 muodostetussa J\xc3\xa4\xc3\xa4k\xc3\xa4ripataljoona n:o 4:n 2. komppaniassa, josta h\xc3\xa4net siirrettiin 3. hein\xc3\xa4kuuta 1918 Kaartin j\xc3\xa4\xc3\xa4k\xc3\xa4ripataljoonaan ja edelleen 21. tammikuuta 1919 alkaen It\xc3\xa4meren jalkav\xc3\xa4kirykmentti n:o 1:een, josta muodostettiin my\xc3\xb6hemmin Porin rykmentti. H\xc3\xa4n toimi rykmentiss\xc3\xa4 joukkueenjohtajana ja nuorempana upseerina. Porin rykmentist\xc3\xa4 h\xc3\xa4net siirrettiin 8. toukokuuta 1929 Pohjois-Savon rykmenttiin ja sijoitettiin p\xc3\xa4\xc3\xa4llik\xc3\xb6ksi 4. komppaniaan, josta h\xc3\xa4net siirrettiin komppanianp\xc3\xa4\xc3\xa4llik\xc3\xb6ksi Polkupy\xc3\xb6r\xc3\xa4pataljoona 3:een 13. syyskuuta 1932 (nimi my\xc3\xb6hemmin J\xc3\xa4\xc3\xa4k\xc3\xa4ripataljoona 3) 3. komppaniaan. Armeijasta h\xc3\xa4n erosi 19. kes\xc3\xa4kuuta 1936.\n_START_SECTION_\nTalvi- ja jatkosota\n_START_PARAGRAPH_\nHellst\xc3\xa9n osallistui talvisotaan Varsinais-Suomen suojeluskuntapiirin esikunnassa koulutus- ja j\xc3\xa4rjestelytoimiston p\xc3\xa4\xc3\xa4llikk\xc3\xb6n\xc3\xa4. Jatkosodan puhjettua h\xc3\xa4net komennettiin Lounais-Suomen sotilasl\xc3\xa4\xc3\xa4nin komento- ja j\xc3\xa4rjestelytoimiston p\xc3\xa4\xc3\xa4llik\xc3\xb6ksi, mist\xc3\xa4 toimesta h\xc3\xa4net kotiutettiin vuonna 1942 ja h\xc3\xa4n siirtyi kukkakauppiaaksi Turkuun, miss\xc3\xa4 h\xc3\xa4n toimikin aina vuoteen 1957 saakka, jolloin j\xc3\xa4i el\xc3\xa4kkeelle ja muutti asumaan Suonenjoelle, minne h\xc3\xa4net lopulta haudattiinkin.\n_START_SECTION_\nOpetustoimi\n_START_PARAGRAPH_\nHellst\xc3\xa9n toimi Suojeluskuntain p\xc3\xa4\xc3\xa4llyst\xc3\xb6koulun harjoitusjoukkueen johtajana vuonna 1925 ja opetusupseerina Jalkav\xc3\xa4en kapitulanttikoulussa vuosina 1925\xe2\x80\x931926.'